વર્ષ ૨૦૧૪માં પક્ષ ઉપાધ્યક્ષ રહેલા શ્રી રાહુલજીના કોંગ્રેસ પક્ષનાં દેશનાં ૧૩ રાજ્યોમાં શાસન હતું જ્યારે ભાજપ પાસે સ્વબળે અથવા તો ભાગીદારીમાં કુલ મળીને તેનાથી લગભગ અર્ધી સંખ્યામાં એટલે કે માત્ર ૭ રાજ્યોમાં શાસન હતું. આજે ગુજરાતમાં ૨૨ વર્ષથી એકહથ્થુ શાસન કરી રહેલા ભાજપને પરાસ્ત કરવા સત્તાવિરોધી જુવાળ (Anti-incumbency) જેવું અમોઘ શસ્ત્ર ધરાવતી હોવા છતાં કોંગ્રેસ સત્તા મેળવવામાં નિષ્ફળ રહી, એટલું જ નહીં, હિમાચલ પ્રદેશમાં પણ કોંગ્રેસની ભૂંડી હાર થઈ. પરિણામે આજે ભાજપ ૭માંથી વધીને ૧૯ રાજ્યોમાં શાસન કરે છે, જ્યારે રાહુલજીના નેતૃત્વમાં કોંગ્રેસ આટલા મોટા વિશાળ દેશનાં ૪ રાજ્યો પૂરતી જ સીમિત થઈ ગઈ છે. તેમાંય, કોંગ્રેસ શાસિત એકમાત્ર મોટા રાજ્ય કર્ણાટકમાં આ વર્ષે જ ચૂંટણીમાં યોજાઈ રહી છે. શ્રી રાહુલજીના નેતૃત્વમાં કોંગ્રેસનો ચૂંટણી-ઇતિહાસ જ કર્ણાટકનાં પરિણામોનાં એંધાણ આપી દે છે!